140 sterf weens sikloon in Zim, Mosambiek en Malawi | Netwerk24
16 Maart 2019 16:40
Volgens die Verenigde Nasies is meer as 140 mense reeds dood weens die tropiese storm in Zimbabwe, Mosambiek en Malawi. Meer as 1,5 miljoen mense in dié drie lande is deur die sikoon geraak, het die nuusdiens AP Saterdagaand berig.
Minstens 24 mense is in Zimbabwe dood nadat sikloon Idai, wat nou ’n tropiese storm is, Zimbabwe Vrydag bereik het.
Die mense is in die suidoostelike dele van Zimbabwe dood in die storm wat onder meer brûe en huise platgevee het.
Sikloon Idai het vroeër al groot verwoesting in Malawi en Mosambiek gesaai
Krag- en kommunikasieverbindings na die meeste gebiede is vernietig.
Zimbabwe se ministerie van inligting het op Twitter gesê die dood van 24 mense is bevestig en dat 40 mense tans vermis word.
Joshua Sacco, ’n parlementslid van die oostelike distrik Chimanimani, het aan Reuters gesê die verwoesting wat die storm gesaai het, is soortgelyk aan die van sikloon Eline wat die land in Februarie 2000 getref het.
Intussen het die Verenigde Nasies se sentrum vir ramprisiko-bekamping (UNISDR) op Twitter gesê 111 mense is in Mosambiek en Malawi dood nadat Idai die twee lande getref het.
Die UNISDR sê 140 000 mense in Mosambiek is ontwortel terwyl 6 000 huise, 18 hospitale en 938 klaskamers vernietig is.
Die politieke joernalis Shravan Shukla sê op Twitter in Beira, Mosambiek, is 500 000 mense weens die oorstromings van die buitewêreld afgesny.
In Zimbabwe is die krisis weens die land se ekonomiese verval baie groter omdat nooddienste en rampbestuur bykans nie meer bestaan nie.
Jacob Mafume, woordvoerder van die Movement for Democratic Change, sê op Twitter ’n ernstige humanitêre krisis is besig om in Zimbabwe te ontwikkel en dat regeringsingryping op groot skaal nodig is om ’n ramp van epidemiese omvang te voorkom.
Die ministerie sê in ’n twiet dat die land se weermag die reddingspoging lei.
’n Skool in die rampgebied is gesluit en leerlinge wag tans om met ’n helikopter na veiligheid gebring te word. - Reuters
The Cyclone appears to be stationary in Chimanimani. More rains are expected up to mid night. Currently Chimanimani is cut from the rest of the province. The Cyclone is not moving as initially hence the met anticipates more rainfall in Chimanimani
#BreakingNews: #Mozambique: Tropical #IdaiCyclone batters, killing at least 19 and cutting off more than half a million people in one of country's largest cities Beira pic.twitter.com/tCATd57rE3
— Shravan Shukla (@epatrakaar) March 16, 2019
Meer oor: Sikloon
Tropiese storm oorsaak én nekslag van hittegolf